Vals bekerings - www.bybelkennis.co.za
by Coen Slabber · Published 30/07/2015 · Updated 26/06/2015
God is not embarrassed by his wrath or ashamed of his judgment, so we shouldn't be either. —Thabiti Anyabwile
Let goed op jou lewe en jou leer, volhard daarin, want deur dit te doen, sal jy jouself red sowel as dié wat na jou luister (1 Timoteus 4:16).
Is vals bekerings 'n probleem in ons kerke vandag? In die gelykenis van die saaier gee Jesus vier voorbeelde van dieselfde saad wat reg gesaai word, maar is drie gevalle is die resultaat negatief. Is dit nie 'n bewys dat Jesus verstaan dat dit lyk asof sommige mense positief op die evangelie reageer, maar mettertyd is dit duidelik dat hulle geestelik dood is nie? Is daar nie baie mense in ons kerke wat nie bekeerd is nie?
God se oorkoepelende plan is om heerlikheid vir Homself te bring deur mense. Hierdie plan begin toe Hy vir Abram geroep het. Later sê Dawid: Vertel die nasies van sy mag, al die volke van sy magtige dade (1 Kronieke 16:24). Hierdie is 'n tema wat ons dwarsdeur die Bybel kry. Dit is God se plan: om Hom bekend te maak sodat Hy verheerlik kan word onder al die nasies. God gaan hierdie plan van Hom eerstens deur Jesus Christus vervul. Maar die storie gaan verder: Omdat U geslag is en met u bloed mense vir God losgekoop het uit elke stam en taal en volk en nasie (Openbaring 5:9). En wat van hierdie mense? Wat julle ook al op die aarde toesluit, sal in die hemel toegesluit bly; en wat julle ook al op die aarde oopsluit, sal oopgesluit bly (Matteus 18:18). Jesus het dus sy gesag aan sy mense – sy kerk – gegee. God gaan sy plan deur Jesus Christus en sy kerk uitvoer.
Maar wat is die probleem? Die probleem is dat God se mense ontrou is. Ons sien dit reeds in die Ou Testament. Ons kry dieselfde in die Nuwe Testament. Jesus sê: Laat julle lig so voor die mense skyn, dat hulle julle goeie werke kan sien en julle Vader wat in die hemel is, verheerlik (Matteus 5:16).
Wat is dan die gevolge van mense wat in die kerk sit, maar hulle is nie werklik bekeer nie?
Vals bekerings mislei die individue self. In 1 Korintiërs 5:5 gee Paulus 'n rede waarom die vals "gelowige" uit die kerk geban moet word: So sou sy sondige aard vernietig word, sodat sy gees gered kan word op die dag wanneer die Here kom. Dit is nie reg van 'n gemeente om mense gemaak na die beeld van God te laat met die indruk dat hulle met God versoen is as dit nie waar is nie.
Vals bekerings mislei 'n gemeente. 'n Bietjie suurdeeg deurtrek die hele deeg. As die gemeente heelwat van hierdie vals bekeerlinge het, maak dit die gemeente nie minder liefdevol, vergewend en hoopvol nie? Die kerk word nou meer soos die wêreld.
Vals bekerings mislei die nasies deur die kerk se getuienis te onderdruk. Die kerk word so baie soos die wêreld dat de wêreld geen vrae meer vir die kerk het nie. As daar min/geen verskil tussen die kerk en die wêreld is nie, is die kerk nie meer 'n baken van hoop nie.
Vals bekeerlinge onteer die heerlikheid van God se Naam. Die kerk moet die waarheid oor God weerspieël. As die kerk verdeel is, vertel dit vir die mense dat God verdeel is. Ons gemeentes moet die karakter van God weerspieël sodat Hy deur die nasies verheerlik kan word.
Wat is die probleem? In baie gemeentes is daar min bewyse van die vrugte van die Gees. Hoekom? Paulus waarsku vir Timoteus: Maar van onheilige en sinlose verdigsels moet jy wegbly (1 Timoteus 4:7). Hy waarsku ook dat vals leermeesters mense in die gemeente sal mislei. Dwarsdeur die Nuwe Testament word ons teen dwaalleraars gewaarsku.